Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Iisrael kinnitab paasapüha eel Jordaaniale ja palestiinlastele,
et säilitab Jeruusalemmas Templimäel status quo.
President Obama kordas USA positsiooni,
mille järgi Süüria poliitiline lahendus hõlmab president Assadi lahkumist.
Üks Brüsseli rünnakute terroristidest avaldas ülekuulamisel,
et taheti rünnata Tel Avivi lendu.
Juutide paasapüha lähenedes,
kui tuhanded külastavad Jeruusalemma Templimäge,
kus kunagi seisid piibliaja templid,
edastas Iisrael nii Jordaaniale kui Palestiina omavalitsusele teate,
et säilitab Templimäel ehk moslemite Haram al-Sharifil status quo,
mille järgi seal võivad palvetada üksnes moslemid.
Iisrael tegi ka selgeks,
et tahab juutide pühade ajal rahu säilitada
ega salli korrarikkumisi ja provokatsioone.
Türgi ja Iisraeli töösturid on pidanud viimasel ajal kõnelusi
vabakaubandustsooni loomiseks Lõuna-Türgis
kolmepoolse lepingu raames USAga.
Töösturid tahavad ehitada Türgis ärimudelit,
mis sarnaneb QIZ-i lepingule Iisraeli, Egiptuse ja USA vahel.
Ühe kõnelustel osalenu sõnul võib leping luua sadu töökohti
Iisraeli perifeeria tehastes
ning kaasata Süüria põgenikud Lõuna-Türgis tööhõivesse.
Prantsusmaa teatas, et taasavab Gaza kesklinnas kultuurikeskuse,
mis suleti 1,5 aasta eest pärast mitut rünnakut selle vastu.
Pariisi välisministeeriumi teatel taastub tegevus keskuses astmeliselt.
Prantslaste keskus on ainus välismaine kultuurikeskus Gazas.
Keskus põles kahe aasta eest maha ilmses süütamisrünnakus,
kui selle läheduses plahvatas kaks lõhkekeha
ja kümned islamiäärmuslased püüdsid sinna sisse murda
seoses Prantsuse nädalalehes Charlie Hebdo avaldatud
Muhamedi karikatuuridega.
See pahandas moslemeid kogu araabiamaailmas
ja Prantsuse esinduste vastu toimus mässe ja vandaalitsemisi.
Võitlusest ISISe vastu - USA president Barack Obama teatas,
et Süürias ja Iraagis radikaalse islamirühmitusega võitlev koalitsioon
on ajanud ISISe kaitsepositsioonile, vähendanud selle maaalu
ja rünnanud olulisi juhte.
Obama kutsus maailma jätkuvalt toetama Iraagi valitsust
ja Süüria mässulisi ning rõhutas,
et nii võidetakse ISIS.
Täna on ISIS Süürias ja Iraagis kaitsepositsioonil.
66-liikmeline koalitsioon, sh Araabia partnerid, on rünnakul.
Meil on hoog sees ja me jätkame seda.
Jätkame nende juhtide, ülemate ja rünnakute plaanijate tabamist.
Viimased kuud on ISISe juhtkonnale rasked olnud.
Koalitsiooniväed tabasid Abu Dawudi, nende keemiarelvaprogrammi juhi,
kellelt saadud oluline info
aitas meil teha uusi rünnakuid vastavate objektide pihta.
Oleme tabanud Abu Sarah, ISISe rahastaja Iraagis;
nende rahandusjuhi Haji Imani;
Ezat al-Jabouri, juhi Põhja-Iraagis;
rääkimata mitmetest tähtsatest välisterroristidest.
Jätkame Iraagi aitamist, nagu peaks tegema kogu maailm,
selle püüetes stabiliseerida vabastatud alu
ning edendada haldust ja arengut, mis hõlmab kõiki iraaklasi,
et ISIS ei saaks naasta.
Süürias teeb edusamme kohalik koalitsioon,
kellest osa toetavad USA eriüksused.
Nad ajasid ISISe välja strateegilisest al-Shaddadi linnast.
ISIS oli sinna sisse kaevunud ja arvati, et võitlus kestab nädalaid,
kuid ISIS võideti mõne päevaga.
Nii lõikasime ära olulise varustusteekonna
ISISe kantside Raqqa ja Mosuli vahel Süürias ja Iraagis
ning pigistame ISISt mõlemas.
Teisisõnu - ISISe tuumik Süürias ja Iraagis kahaneb jätkuvalt.
Nende võitlejate read kahanevad kahe aastaga rekordmadalale
ning üha rohkemad mõistavad, et nende võitlus on kaotatud.
USA juhitud koalitsioon on seni teinud Süürias ja Iraagis ISISe vastu
üle 11 500 õhurünnaku,
mille käigus on väidetavalt hukkunud või tabatud mitu ISISe olulist juhti.
Obama sõnul teeb USA valitsus kõik,
et aidata ÜRO juhitud Genfi kõnelusi poliitilise protsessi käivitamiseks.
Tema sõnul on vaherahu president Assadi valitsuse
ja tema Süüria oponentide vahel endiselt jõus,
kuigi olukord on pingeline.
Vaenutegevuse peatamine Süüria kodusõjas
on enamjaolt vastu pidanud 6 nädalat.
See on vähendanud vägivalda, kuigi see pole täielikult kadunud.
Kuid vähenemine on oluline ja humanitaarabi on kohale jõudnud.
Vaherahu on päästnud elusid.
Kuid Aleppo kandis ja mujal on vaherahu pingeline ja surve all.
Obama kordas ka oma positsiooni,
mille järgi Süüria poliitiline lahendus nõuab president Assadi lahkumist.
Sama nõuavad USA liitlased Läänes, Süüria opositsioon,
Saudi Araabia ja selle sunniitlikud liitlased.
Sellele on vastu aga Assadi rahvusvahelised toetajad,
sh Venemaa, Iraan ja šiiitlik Hezbollah Liibanonis,
kes nõuavad, et üleminek Süürias
peab toimuma süürlaste endi, mitte välisjõudude huvide järgi.
Protsess koondab süürlased ühe üleminekuvalitsuse,
uue põhiseaduse ja vabade valimiste alla.
USA mõistab, nagu kõik Süürias,
et see protsess peab hõlmama üleminekut lahus Assadist.
Süüria tulevikku arutame järgmine nädal Saudi Araabias
Pärsia Lahe Koostöönõukogu partneritega.
Väljaspool Süüriat ja Iraaki
ründame ISISt kõikjal, kus see pead tõstab.
Aitame tugevdada partnerite julge- olekujõude, Aafrikast Afganistanini.
Raskendasime koos liitlaste ja partneritega
välisterroristide teed Iraaki ja Süüriasse.
Veidi on suurenenud ISISe võitlejate vool Liibüasse.
ISISe toetajate terrorirünnaku teemal Brüsselis -
Üks Brüsseli rünnakute terroristidest avaldas ülekuulamisel,
et taheti rünnata Tel Avivi lendu.
Mohammed Abrini, 'mees valges',
kes põgenes Brüsseli terrorirünnaku sündmuskohalt
ja vahistati julgeolekujõudude poolt, ütles ülekuulamisel,
et rünnaku autorid vennad el-Bakrouid seadsid lennujaamas kolm sihtmärki:
saalid USAsse, Venemaale ja Iisraeli suunduvate reisijatega.
Ülekuulamisprotokollid, kus ta selgitas, et plaan nurjus,
kui ta kahetses ja põgenes, avaldati Prantsuse televisioonis.
Iisraeli transpordiminister Israel Katz aga olevat öelnud:
"Kui belglased jätkavad šokolaadisöömist ja hea elu elamist
ega mõista,
et mõned Belgias elavad moslemid korraldavad terrorismi,
ei suuda nad terrorismiga võidelda."
Aitäh vaatamast!
Meid näeb ka internetis aadressil tv7israelnews.com või tv7.fi
Tagasisidet võib saata aadressil israelnews@tv7.fi
Aktuaalseid uudiseid leiate meie Facebooki lehelt.
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri